
2016 gruodžio 16 d. Europos reikalų ir Užsienio reikalų komitetų bendrame posėdyje buvo apsvarstyta Europos Komisijos 2016 m. darbo programa ir išskirti Seimo prioritetai dėl šioje programoje pateiktų pasiūlymų. 
Seimo prioritetai priimti remiantis motyvuotomis specializuotų komitetų išvadomis dėl šioje programoje pateiktų pasiūlymų aktualumo Lietuvai, priskiriant vienai iš šių kategorijų: labai aktualus, aktualus, nelabai aktualus. Taip pat nurodytas, pagal teisėkūros procedūrą priimamų aktų projektų atitikties subsidiarumo principui, išankstinis vertinimas. 
Europos reikalų ir Užsienio reikalų komitetai išskyrė 15 labai aktualių, 5 aktualius ir 4 neaktualius pasiūlymus. Komitetai yra įsitikinę, jog Seimo prioritetų pagal Europos Komisijos darbo programą sąrašas turi ne tik apjungti į vieną visumą komitetų išskirtas iniciatyvas, bet ir visų pirma Seimui labai aktualiais įvardinti tuos pasiūlymus, kurie gali turėti esminį poveikį Lietuvos piliečių saugumui, socialinei įtraukčiai bei ūkio augimui ir konkurencingumo stiprinimui, kaip pagrindiniams piliečių gerovės užtikrinimo politikos faktoriams.
2016 m. metų Europos Komisijos darbo programoje ,,Ne laikas taikyti standartinius sprendimus“ pateikiamos 23 naujos iniciatyvos. Ketinama atšaukti ar koreguoti 20 dar nepriimtų pasiūlymų kurie neatitinka Europos Komisijos politinių prioritetų, kurie negali būti priimti, arba kurie buvo pernelyg pakeisti įstatymų leidybos procese ir nebeatitinka pradinių politinių tikslų. Šie pasiūlymai bus atšaukti per 6 mėnesius, iki 2016 m. balandžio mėn. Europos Komisija numato 27 REFIT veiksmus, skirtus galiojančių ES teisės aktų kokybei tikrinti. 
2016 m. Europos Komisijos darbo programoje pateikti reikšmingi teisėkūros pasiūlymai dėl 2015 m. priimtų strateginių programų. 2015 metais Europos Komisija  išdėstė savo vizijas dėl investicijų, bendrosios skaitmeninės rinkos, energetikos sąjungos, Europos saugumo darbotvarkės, Europos migracijos darbotvarkės, kapitalo rinkų sąjungos, sąžiningesnio ir veiksmingesnio įmonių pelno apmokestinimo veiksmų plano, naujos prekybos strategijos ir naujausius pasiūlymus kaip įtvirtinti ir stiprinti ekonominę ir pinigų sąjungą. 
Su Europos reikalų ir Užsienio reikalų komitetų išvada „Dėl LR Seimo prioritetų pagal 2016 m. Europos Komisijos darbo programą“ galite susipažinti čia.


Seimo Europos reikalų patarėjas

